FI Euroopan unionin virallinen lehti C 63/48

Kanne 4.1.2010 — PPG ja SNF v. ECHA

(Asia T-1/10)

2010/C 63/85

Oikeudenkäyntikieli: englanti

Asianosaiset

Kantajat: Polyelectrolyte Producers Group GEIE (PPG) (Bryssel, Belgia), SNF SAS (Andrézieux, Ranska) (edustajat: asianajajat K. Van Maldegem, P. Sellar ja R. Cana)

Vastaaja: Euroopan kemikaalivirasto (ECHA)

Vaatimukset

— kanne on otettava tutkittavaksi ja todettava perustelluksi

— riidanalainen päätös on kumottava

— Euroopan kemikaalivirasto on velvoitettava korvaamaan oikeudenkäyntikulut

— tuomioistuimen on määrättävä muista tarpeellisista toimenpiteistä.

Oikeudelliset perusteet ja pääasialliset perustelut

Kantajat vaativat tuomioistuinta kumoamaan Euroopan kemikaaliviraston (ECHA) 7.12.2009 tekemän päätöksen, joka koski akryyliamidin (EY nro 201 — 173 — 7) tunnistamista aineeksi, joka täyttää asetuksen (EY) N:o 1907/2006 (1) (jäljempänä REACH) 57 artiklassa asetetut edellytykset 59 artiklan mukaisesti.

Kantajan tietoon ECHA:n 7.12.2009 julkaiseman lehdistötiedotteen välityksellä tulleen riidanalaisen päätöksen perusteella akryyliamidi sisällytettiin niiden 15 uuden kemiallisen aineen luetteloon, jotka mahdollisesti sisällytetään erityistä huolta aiheuttavien aineiden luetteloon. Kantajat väittävät, että tästä seuraa, että kantajien edellytetään toimittavan tiettyjä tietoja siitä, miten paljon akryyliamidia niiden asiakkailleen myymät tuotteet sisältävät, jotta asiakkaat noudattavat niille REACHissa asetettuja ilmoitus- ja tiedottamisvelvoitteita. Niiden voidaan lisäksi edellyttää päivittävän käyttöturvallisuustiedotteet ja/tai toimittamaan asiakkailleen tiedot siitä, että akryyliamidi tunnistettiin erityistä huolta aiheuttavaksi aineeksi.

Kantajat väittävät, että riidanalainen päätös on lainvastainen, koska se perustuu akryyliamidin tieteellisesti ja oikeudellisesti virheelliseen arviointiin. Kantajien mukaan vastaaja teki ilmeisiä arviointivirheitä riidanalaisen päätöksen tehdessään. Kantajat katsovat erityisesti, että riidanalainen päätös on vastoin REACHin mukaisesti sovellettavia erityistä huolta aiheuttavien aineiden tunnistamista koskevia sääntöjä.

Kantajat toteavat tiivistetysti, että riidanalaisessa päätöksessä tosiasiallisesti tunnistetaan akryyliamidi erityistä huolta aiheuttavaksi aineeksi sillä perusteella, että akryyliamidi on kemiallinen aine. Kantajat toteavat kuitenkin, että akryyliamidia käytetään yksinomaan välituotteena, minkä vuoksi se ei REACHin 2 artiklan 8 kohdan ja 59 artiklan mukaan kuulu asetuksen VII luvun lupamenettelyn alaan.

Kantajat toteavat lisäksi, että riidanalainen päätös tehtiin riittämättömien todisteiden perusteella ja että vastaaja teki näin ollen ilmeisen arviointivirheen.

Kantajat väittävät lopuksi, että riidanalainen päätös on REACHissa säädettyjen edellytysten vastainen, minkä lisäksi sillä loukataan suhteellisuusperiaatetta ja yhdenvertaisen kohtelun periaatetta.

(1) Kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annettu Euroopan parlamentin ja neuvoston asetus (EY) N:o 1907/2006 (EUVL L 396, s. 1)